**«En livredd mann»** (engelsk tittel: **«If Music Could Save You»**) er en norsk popballade utgitt 25. januar 2019. Sangen er skrevet og fremføres av Kjetil Mørland, og den var en av deltakerne i Melodi Grand Prix 2019. Sangen var Mørlands første norskspråklige singel, selv om den også ble utgitt på engelsk under tittelen «If Music Could Save You».

Bakgrunn
--------

Sangen er en melankolsk og mørk popballade, komponert av sangeren og låtskriveren Kjetil Mørland fra Grimstad. Han har skrevet flere låter i samme sjanger tidligere, blant andre «A Monster Like Me» som vant Melodi Grand Prix 2015 og «Who We Are», fremført av artisten Rebecca. Låten endte på andreplass i Melodi Grand Prix 2018.

Inspirasjonen til «En livredd mann» kom fra Mørlands mor som døde av kreft i 2011. «Låten handler i store trekk om å gå gjennom noe grusomt man aldri hadde forventet skulle skje» og «etter at jeg ble pappa, så føler jeg at jeg er blitt mer redd. Livredd, rett og slett», sa Mørland i et intervju med *Dagbladet* i februar 2019.

Han sendte inn sangen til Melodi Grand Prix 2019, der den ble plukket ut som en av ti låter til den norske finalen lørdag 2. mars. Han fremførte låten selv, men den ble slått ut i første runde av finalen.

Mottakelse
----------

Sangen er en popballade og den fikk middels mottakelse av norske musikkanmeldere etter utgivelsen 25. januar 2019. *Aftenposten* var mest positiv og omtalte sangen som en «tre minutter knallsterk og moderne ballade», mens NRK omtalte bidraget som «Sårt, men samtidig med et snertent nok krutt til å ta publikum med storm».

*Dagbladets* anmelder Anders Grønneberg ga den terningkast 2 og roste sangen for en oppløftende og vakker starter. «Derfor blir fallet desto større sekunder seinere når teksten åpenbarer seg, for her stables det klisjeer i både høyden og bredden.» Også *VGs* anmelder kritiserte teksten, og la til at Mørland «stiller med egen dialekt og nasjonalromantisk usikkerhet. Det burde han ikke gjort».

Tross de varierende anmeldelsene var låten en av favorittene til å vinne den norske finalen. På veddemålbyråenes oddslister lå den på en andreplass, bak «Spirit in the Sky» med gruppen KEiiNO. Tross favorittstempelet ble låten slått ut i første runde under den norske finalen.

Referanser
----------

1. ↑  «En livredd mann – Single». iTunes. Besøkt 12. februar 2019.
2. 1 2  Anders Grønneberg (25. januar 2019). «På tide å få dette talentet fram i rampelyset igjen». *Dagbladet.no* **(norsk)**. Besøkt 26. januar 2019.
3. 1 2  Jegthaug, Marit Johansen (25. januar 2019). «Anmeldelse av de norske MGP-låtene 2019». *NRK*. Besøkt 26. januar 2019.
4. 1 2  «VG anmelder alle Melodi Grand Prix 2019-låtene». *www.vg.no* **(norsk)**. 25. januar 2019. Besøkt 26. januar 2019.
5. ↑  Hyttebakk, Jon Marius (25. januar 2019). «Her er artistene i MGP 2019». *NRK*. Besøkt 12. februar 2019.
6. ↑  «‎If Music Could Save You - Single by Mørland» **(engelsk)**. Besøkt 12. februar 2019.
7. 1 2  Lea, Mathilde (11. februar 2019). «MGP-vinneren: - Livredd for å dø». *Dagbladet.no* **(norsk)**. Besøkt 12. februar 2019.
8. ↑  Jor, Brage Lie (2. mars 2019). «Keiino vant Melodi Grand Prix». *NRK*. Besøkt 3. mars 2019.
9. ↑  kulturjournalist, Robert Hoftun Gjestad. ««Å prøve for hardt, er ikke en suksessformel»». *Aftenposten*. Besøkt 26. januar 2019.
10. ↑  «Odds Norway Melodi Grand Prix 2019». *Eurovisionworld*. Besøkt 26. januar 2019.